ஏடியன் பேரூழி

**ஏடியன் பேரூழி** (The *Hadean*) ( ) என்பது, நான்கு நிலவியல் நேர அளவுகளில் பழமையானதாகக் கருதப்படுகிறது. இதில் புவியின் வரலாற்று கணக்கீட்டின்படி, புவியின் தோற்றமானது, ஏறத்தாழ   4.6&nbsp;பில்லியன் (Ga)ஆகும்.இப்பேரூழியானது சுமார் 460 கோடி ஆண்டுகளுக்கு முன்பு தொடங்கி, 400 கோடி ஆண்டுகள் வரை இருக்கலாமெனக் கணிக்கப்படுகிறது. 400 கோடிஆண்டுகளுக்கு முன்பு வரை நீடித்தது. கிரேக்கக் கடவுளான 'ஏடிசு' (பாதாள உலகின் கடவுள்) பெயரால் இக்காலம் அழைக்கப்படுகிறது. அக்காலகட்டத்தில் பூமி நரகத்தைப் போல மிக வெப்பமாக இருந்ததால் இப்பெயர் சூட்டப்பட்டது. இது  பூமியின் 'குழந்தைப் பருவம்' போன்றது. உயிரினங்கள் வாழ்வதற்குச் சாதகமான சூழல் இல்லாவிட்டாலும், பின்னாளில் உயிர் தோன்றுவதற்கான அடிப்படை கட்டமைப்புகள் இக்காலத்திலேயே உருவாகத் தொடங்கின. இதன் இறுதிக் கட்டத்தில் (சுமார் 4.1 முதல் 3.8 பில்லியன் ஆண்டுகளுக்கு முன்), ஏராளமான விண்கற்களும், குறுங்கோள்களும், பூமியையும், நிலவையும் தாக்கின. இது 'பிந்தைய கடும் மோதல் காலம்' என்று அழைக்கப்படுகிறது. நிலவில் நாம் காணும் பள்ளங்கள் (Craters) பெரும்பாலும் இந்தக் காலத்தில் உருவானவையே. சுருக்கமாகச் சொன்னால், ஏடியன் காலம் என்பது ஒரு கொதிக்கும் நெருப்புக் கோளம், ஒரு நிலையான கோளாக மாறத் தொடங்கிய, மாபெரும் மாற்றத்தின் காலமாகும். இக்காலத்தில் ஒரு நாள் என்பது, வெறும் 5 முதல் 6 மணி நேரம் மட்டுமே; ஏனெனில், பூமி மிக வேகமாகச் சுழன்று கொண்டிருந்தது. பூமியின் வரலாற்றில் முதன்மையான மற்றும் மிகவும் பழமையான காலமே, இந்த ஏடியன் பேரூழி காலம் ஆகும். இந்தக் காலம் பூமியின் வரலாற்றில்  "காணப்படாதது அல்லது இருண்ட காலம்" என்று அழைக்கப்பட்டாலும், நவீன அறிவியலின் உதவியோடு, நிலவு உருவாக்கம், சிர்கான் படிகங்கள் தோற்றம் போன்ற பல வியக்கத்தக்க உண்மைகள் நிகழ்ந்ததாகக் கண்டறியப்பட்டுள்ளன. பூமியின் இந்த ஆரம்பக் காலக் கட்டத்தைச் சேர்ந்த பாறைகள் மிகக் குறைவாகவே கண்டறியப்பட்டுள்ளதால், இது ஒரு மர்மமான மற்றும் கடுமையான காலமாகக் கருதப்படுகிறது.

## ஏடியன் பேரூழிக்கு முன்
நிலவியல் கால அட்டவணையின்படி,  ஏடியன் காலம் என்பது பூமியின் வரலாற்றில் முதல் காலமாகும். இதற்கு முன்னால் பூமியின் வரலாறு என்று ஒன்று கிடையாது, ஏனெனில் பூமி ஒரு கோளாக உருவாவதற்கு முந்தைய நிலை அது. இருப்பினும், ஏடியன் காலத்திற்கு சற்று முன்னால் இருந்த விண்வெளி நிகழ்வுகளைக் கீழ்க்கண்டவாறு பிரிக்கலாம்:

### 1. சூரிய நெபுலா
சுமார் 460 கோடி ஆண்டுகளுக்கு முன்பு, விண்வெளியில் இருந்த ஒரு மாபெரும் தூசி மற்றும் வாயு மண்டலம் (Nebula) ஈர்ப்பு விசையினால் சுருங்கத் தொடங்கியது. இதுவே சூரிய குடும்பத்தின் தொடக்கம். இதன் (Solar Nebula)  நடுப்பகுதியில் சூரியன் உருவானது.

### 2. கோள்கள் உருவாக்கம்
சூரியனைச் சுற்றி எஞ்சியிருந்த தூசி மற்றும் பாறைகள் ஒன்றோடொன்று மோதி, பெரிய பாறைகளாக மாறின. இவை புரோட்டோபிளானட்ஸ் (Protoplanets) / 'கருக்கோள்கள்' என்று அழைக்கப்பட்டன. பல கருக்கோள்கள் மோதி இணைந்ததன் விளைவாகவே 'பூமி' என்ற கோள் உருவானது. இந்த உருவாக்க நிகழ்வு  (Accretion)   முடிந்த புள்ளியிலிருந்துதான், ஏடியன் காலம் கணக்கிடப்படுகிறது.

### 3. சயோட்டியன் காலம்
அறிவியல் அடிப்படையில் அதிகாரப்பூர்வமாக அங்கீகரிக்கப்படாவிட்டாலும், சில வானியலாளர்கள் ஏடியன் காலத்திற்கு முந்தைய நிலையை 'சயோட்டியன் காலம்' (Chaotian Eon) என்று அழைக்கப் பரிந்துரைக்கின்றனர்.

### காலவரிசை
* பெரு வெடிப்புக் கோட்பாடு : 1380 கோடி ஆண்டுகளுக்கு முன்பு (பிரபஞ்சத்தின் பிறப்பு).
* சூரிய குடும்ப உருவாக்கம் : 460 கோடி ஆண்டுகளுக்கு முன்பு.
* ஏடியன் காலம் : 460 - 400 கோடி ஆண்டுகளுக்கு முன்பு (பூமியின் பிறப்பு).
*ஆர்க்கியன் காலம் : 400 - 250 கோடி ஆண்டுகளுக்கு முன்பு (உயிர் தோற்றம்).
ஏடியன் காலத்திற்கு முன்னால் இருந்தது "சூரிய குடும்பத்தின் உருவாக்கம்" (Formation of the Solar System) எனும் வானியல் நிகழ்வுதான். புவி வரலாற்றைப் பொறுத்தவரை, ஏடியனே தொடக்கமாகும்.

## ஏடியனில் நிகழ்ந்தவைகள்
நிலவின் தோற்றம், மாக்மா பெருங்கடல்கள் (Magma), வளிமண்டலம், சிர்கான் படிகங்கள் (Zircon Crystals), பிந்தைய கடும் மோதல் காலம் (Late Heavy Bombardment),  உயிர் உருவாவதற்கான வேதிக்கூறுகளின் அடித்தளம் ஆகிய முக்கிய நிகழ்வுகள் இப்பேரூழியில் நிகழ்ந்தன.

### பூமியின் தோற்றம்
சூரியக் குடும்பம் உருவானபோது, விண்வெளித் தூசுகளும் பாறைகளும் ஒன்றிணைந்த, தொடக்கக்கால இப்பேரூழியில்,  இளம்பூமி நெருப்புக் கோளமாக உருவெடுத்ததாக் கருதப்படுகிறது.
இப்புவியின் மேற்பரப்பு முழுவதும் உருகிய நிலையில், பாறைக் குழம்புகளால் (Magma) கொதிக்கும் இயல்புடன் இருந்தது. எரிமலைகள் தொடர்ந்து வெடித்துச் சிதறிக்கொண்டிருந்தன.

### நிலவின் தோற்றம்
ஏடியன் காலத்தின் ஆரம்பத்தில் (சுமார் 4.5 பில்லியன் ஆண்டுகளுக்கு முன்), 'தீயா' (Theia) என்ற செவ்வாய் கோள் அளவுள்ள, ஒரு கோள் இளம் பூமியின் மீது மோதியது. இந்த மோதலால் (The Giant Impact Hypothesis)பூமியின் மேலோடும், தீயா கோளின் பெரும் பகுதியும் விண்வெளியில் சிதறியது. சனி கோள்கிரகத்தைச் சுற்றியுள்ள வளையங்களைப் போல, இச்சிதறல்கள் இருந்தன. இச்சிதறல்கள் ஈர்ப்பு விசையினால் ஒன்றிணைந்து, நிலவு உருவானது. இந்நிலவு இப்போது இருப்பதை விட, பூமிக்கு மிக அருகில் இருந்ததாகத் தெரிவிக்கின்றனர். மேலும், இந்த மோதல்தான் பூமியின் அச்சு, 23.5 பாகை சாய்த்து, பருவநிலைகள் உருவாகக் காரணமாக அமைந்தது.

### மாக்மா பெருங்கடல்கள்
இக்காலத்தில் பூமி இன்று இருப்பது போலத் திடமான நிலப்பரப்பைக் கொண்டிருக்கவில்லை. மோதல்கள் மற்றும் கதிரியக்கச் சிதைவு காரணமாக ஏற்பட்ட அதீத வெப்பத்தால், பூமியின் மேற்பரப்பு முழுவதும் உருகிய பாறைக் குழம்புகளால் (Magma) ஆன, பெருங்கடலாகவே இருந்தது. கனமான தனிமங்களான இரும்பும், நிக்கலும்  புவியின் நடுப்பகுதியை நோக்கிச் சென்றன. லேசான தனிமங்கள் மேலோடாக (Crust) மாறின என்பர்.

### வளிமண்டலம்
ஆரம்ப வளிமண்டலம் எரிமலை வெடிப்புகள் மூலம் வெளியேறிய ஐதரசன், நைட்ரசன், மீத்தேன், அம்மோனியா, அதிகப்படியான கார்பன்-டை-ஆக்சைடு ஆகியவற்றால் வளிமண்டலம் சூழப்பட்டிருந்தது. இப்பொழுதில் இருந்த உயிர்வளி மாசடைந்து இருந்தது.

### நீர்க்கோளம்
பூமி மெல்ல குளிரத் தொடங்கியபோது, வளிமண்டலத்தில் இருந்த நீராவி முதல்பெருமழையை உருவாக்கியது. விண்கற்கள், வால்நட்சத்திரங்கள் மூலமாகவும் பூமிக்குத் தண்ணீர் வந்திருக்கலாம் என்ற  கருத்துருவும் இருக்கிறது. இந்த நீர் நிலப்பரப்பில் தேங்கி உலகின் முதல் கடல்களை உருவாகின.

### சிர்கான் படிகங்கள்
ஏடியன் காலத்தைப் பற்றிய நேரடிப் பாறை ஆதாரங்கள் இல்லை. ஏனெனில், காலத்தில் உருவான பாறைகள் பூமியின் தட்டுப் புவிப்பொறைக் கட்டமைப்பு இயக்கத்தால் அழிந்துவிட்டன. ஆனால், ஆஸ்திரேலியாவின் **ஜாக் ஹில்ஸ் ()** பகுதியில் கண்டறியப்பட்ட **சிர்கான் (Zircon)** என்ற நுண்மணிப் படிகங்கள் மட்டும் அழியாமல் கிடைத்துள்ளன. என்றாலும், ஆத்திரேலியாவில் (Jack Hills) கண்டறியப்பட்ட, சிர்கான் (Zircon Crystals) என்ற நுண்மணி கனிமப் படிகங்கள் சுமார் 4.4 பில்லியன் ஆண்டுகள் பழமையானவை எனக் கணிக்கப்பட்டுள்ளது. இவையே, இக்காலத்து பூமியில் திடமான மேலோடு உருவானதற்கும், நீர் இருந்ததற்கும் முக்கியமான பழைய ஆதாரமாக விளங்குகின்றன.

### பிந்தைய கடும் மோதல் காலம்
ஏடியன் காலத்தின் இறுதிக் கட்டத்தில், சுமார் 4.1 முதல் 3.8 பில்லியன் ஆண்டுகளுக்கு முன், ஏராளமான விண்கற்களும், குறுங்கோள்களும், பூமியையும், நிலவையும்]] தாக்கின. எனவே, இது 'பிந்தைய கடும் மோதல் காலம்' (Late Heavy Bombardment) என்று அழைக்கப்படுகிறது. நிலவில் நாம் காணும், பெரும்பாலா பள்ளங்கள் (Craters), இந்த மோதலால் உருவானவை என ஆராய்ச்சியாளர்கள் கூறுகின்றனர்.

### உயிர் உருவாகலுக்கான அடித்தளம்
இக்காலம் உயிரினங்கள் வாழ்வதற்கு மிகவும் கடினமானதாக இருந்தாலும், கடல்களின் உருவாக்கத்தாலும், வேதிவினைகள் மூலம் உயிரினங்கள் தோன்றுவதற்குத் தேவையான அமினோ அமிலங்களும், அத்துடன் கரிம மூலக்கூறுகளும், இக்காலத்தின் இறுதியிலேயே உருவாகத் தொடங்கியிருக்கலாம் என ஆய்வாளர்கள் கருதுகின்றனர்.

## ஏடியன் காலத்தின் முடிவு
சுமார் 400 கோடி ஆண்டுகளுக்கு முன்பு, பூமியின் மேற்பரப்பு ஓரளவுக்கு நிலைபெற்றது. கண்டத் தட்டுகள் நகரத் தொடங்கின. வளிமண்டலத்தில் இருந்த கார்பன்-டை-ஆக்சைடு பாறைகளால் உறிஞ்சப்பட்டு வெப்பநிலை குறைய ஆரம்பித்தது. இந்தப் புள்ளிதான் ஏடியன் காலத்தின் முடிவாகவும், உயிர் தோன்றுவதற்கான சாத்தியக்கூறுகள் நிறைந்த ஆர்க்கியன் பேரூழி காலத்தின் தொடக்கமாகவும் கருதப்படுகிறது. இக்காலத்தின் பிற்பகுதியில், பூமியின் வெப்பம் மெல்ல குறையத் தொடங்கியது. இதனால் வளிமண்டலத்தில் இருந்த நீராவி குளிர்ந்து, மழையாகப் பொழிந்தது. இந்தப் பெருமழை கோடிக்கணக்கான ஆண்டுகள் நீடித்ததன் விளைவாக பூமியின் முதன்முதலாக பெருங்கடல்கள் உருவாகின. இதனால் சுமார் 400 கோடி ஆண்டுகளுக்கு முன்பு, பூமியின் மேற்பரப்பு குளிர்ந்து பாறைகள் (Crust) நிலைபெற்றபோது ஏடியன் காலம் முடிவுக்கு வந்து, ஆர்க்கியன் பேரூழி தொடங்கியது.

## மேற்கோள்கள்

## இவற்றையும் காணவும்
* ஆர்க்கியன் பேரூழி
* புரோடெரோசோயிக் பேரூழி
* பானெரோசோயிக் பேரூழி

## வெளியிணைப்புகள்

*Peripatus.nz: Description of the Hadean Era
*Hadean (chronostratigraphy scale) 

பகுப்பு:நிலவியல் காலங்கள்